טילי פליישר

אוטילי "טילי" פליישר (בגרמנית: Ottilie "Tilly" Fleischer;  2 באוקטובר 1911 – 14 ביולי 2005) הייתה אתלטית גרמנייה. אלופה אולימפית (ברלין 1936) בהטלת כידון ושיאנית עולם בהדיפת כדור ברזל. 

בשנת 1966 התפרסם באוטוביוגרפיה של בתה של טילי פליישר, גיזלה, שהיא בתו הלא חוקית של אדולף היטלר, ידיעה שלא הוכחה כנכונה.

ביוגרפיה 
פליישר נולדה בפרנקפורט.

שיאנית עולם
בתחרות שנערכה בשנת 1929 קבעה פליישר בהדיפת כדור ברזל שיא עולם חדש של 12.40 מטר ובתחרות שנערכה בשנת 1930 היא קבעה בהדיפת כדור ברזל שיא עולם חדש נוסף של 12.88 מטר.

במשחקים העולמיים לנשים שנערכו בפראג, צ'כוסלובקיה בספטמבר 1930 זכתה פליישר במדליית כסף בזריקת דיסקוס בתוצאה של 35.82 מטר, אחרי הלינה קונופצקה מפולין (36.80 מטר) ולפני ויטורינה ויוינצה מאיטליה (35.23 מטר).

באולימפיאדת לוס אנג'לס (1932) זכתה פליישר במדליית ארד בהטלת כידון בתוצאה של 43.01 מטר, אחרי בייב דידריקסון מארצות הברית (43.69 מטר) ובת ארצה אלן בראומילר (43.50 מטר). נוסף לכך, היא סיימה במקום רביעי בזריקת דיסקוס בתוצאה של 36.12 מטר ובמקום שישי בריצת שליחות 4x100 מטר בתוצאה של 50.0 שניות.

במשחקי העולם לנשים שנערכו בלונדון 1934 זכתה פליישר במדליית כסף בהדיפת כדור ברזל בתוצאה של 12.10 מטר, אחרי בת ארצה גיזלה מאוורמאייר (13.67 מטר) ולפני סטפנקה פקרובה מצ'כוסלובקיה (11.82 מטר).

אלופה אולימפית
באולימפיאדת ברלין (1936) זכתה פליישר במדליית זהב בהטלת כידון בשיא אולימפי חדש של 45.18 מטר, לפני בת ארצה לואיזה קרוגר (43.29 מטר) ומריה קוושנייבסקה מפולין (41.80 מטר) ובכך הייתה לאתלטית הגרמנייה הראשונה שזכתה במדליית זהב במשחקים האולימפיים. לאחר זכייתה, היא נלקחה, יחד עם שתי הזוכות הנוספות, לפגוש את אדולף היטלר. מאוחר יותר הובהר להיטלר על ידי פקידים אולימפיים שראשי מדינות לא מורשים לנהל מחוות כאלה, מה שמנע מהיטלר לברך את ג'סי אוונס וגרם לסיפור, כי המנהיג הנאצי סירב ללחוץ את ידו בשל גזעו האפרו אמריקאי. 

לאחר שפרשה מאתלטיקה היא שיחקה כדוריד בקבוצה של עיר הולדתה, איינטרכט פרנקפורט וזכתה עימה באליפות גרמניה בשנת 1943.

חייה האישיים 
לפליישר שתי בנות מנישואיה הראשונים. ב-1948 היא פתחה חנות למוצרי עור ליד היער השחור. בשנת 1966 התפרסם באוטוביוגרפיה של בתה של טילי פליישר, גיזלה, שהיא בתו הלא חוקית של אדולף היטלר, ידיעה שלא הוכחה כנכונה. לאחר מותה ב-2005, ירשה גיזלה את שתי החנויות שלה.

שיאים אישיים 
 קפיצה לגובה: 1.43 מטר (1928)
 הדיפת כדור ברזל: 12.88 מטר (1930), שיא עולם בעבר
 זריקת דיסקוס: 38.71 מטר (1935)
 הטלת כידון: 45.18 מטר (1936)

קישורים חיצוניים 

מטילות כידון גרמניות
זורקות דיסקוס גרמניות
הודפות כדור ברזל גרמניות
קופצות לגובה גרמניות
מדליסטיות במשחקים העולמיים לנשים
שיאניות עולם באתלטיקה
אתלטיות באולימפיאדת לוס אנג'לס (1932)
אתלטיות באולימפיאדת ברלין (1936)
אלופים אולימפיים גרמנים: אתלטיקה
אלופות אולימפיות מגרמניה
שיאני עולם גרמנים: אתלטיקה
שיאניות עולם גרמניות
זוכות מדליית ארד אולימפית מגרמניה
אלופות אולימפיות: הטלת כידון
גרמניות שנולדו ב-1911
גרמנים שנולדו ב-1911
גרמניות שנפטרו ב-2005
גרמנים שנפטרו ב-2005